Kan jeg få dagpenge, hvis der er konflikt på min arbejdsplads?
A-kasserne må ikke udbetale dagpenge, feriedagpenge eller supplerende dagpenge til medlemmer, der er ramt af konflikt. Det skyldes, at a-kassen ikke må være med til at ”finansiere” en konflikt. Den faglige organisation kan udbetale konfliktstøtte til sine medlemmer, hvis den ønsker det. Men det er den enkelte faglige organisation, der afgør det. Er du ikke medlem af en fagforening, vil du som udgangspunkt ikke have mulighed for at få konfliktstøtte. Er du ledig og modtager dagpenge fra FTFa, inden konflikten starter, kan du som udgangspunkt fortsat få udbetalt dagpenge og feriedagpenge fra FTFa. Er du i job, og har du begyndt din ferie, inden konflikten startede, kan du få udbetalt dine feriedagpenge. Hvis ferien først starter, efter konfliktens begyndelse, kan du ikke få udbetalt feriedagpenge.